钦定古今图书集成/方舆汇编/职方典/第1470卷 > 《三塔崇圣寺重器可宝记》前人
## 钦定古今图书集成/方舆汇编/职方典/第1470卷 > 《三塔崇圣寺重器可宝记》前人

崇圣为寺，其来久远，不可愬诘。盖自周阿育王封其
第三子于苍洱之国，是时已建伽蓝，崇圣是已。以《史
记》考之，叶榆为东天竺，苍洱其地也。然则时未入汉
而先有伽蓝，不足怪也。寺之重器有五：一曰三塔，二
曰鸿钟，三曰雨铜观音像，四曰证道歌佛都匾，五曰
三圣金像。中塔高入云表，寰中无匹。旁二塔如翼内
向，顶有铁铸，记云：“大唐贞观，尉迟敬德造。”皇明正德
己亥五月六日，地大震，城郭人庐尽圮，中塔拆裂如
破竹，旬日复合，宛然无璺。微神力，曷克臻此？寺楼鸿
钟，其状如幢，制作精好，声闻百里。自禁钟而下，此为
第一。南诏建极十三年铸，盖唐懿宗咸通元年也。雨
铜观音像，高二丈六尺。唐初有僧拟募铜铸像，是夜
天雨，铜像成，铜尽无欠无馀。《证道歌》二碑，“佛都”二大
字，为寺僧圆护手书，其用笔与赵孟𫖯同一三昧，为
世所珍。世传护右手自肘至腕，洞彻如水晶，然则笔
之精妙，殆非偶然。三圣金像在极乐殿，并高丈一尺。
嘉靖间铸，时盛夏赤日，冶人无措，忽阴云如盖，独覆
铸所，像成而云散，众“咸异之。”夫此五物在寺多历年
所，累经变故而独得无恙，非鬼神呵护之力乎？窃见
兹土，山则九叠翠屏，水则万顷碧练，其融结环抱，即
天下奇胜之地，无与为比。寺居山水中央，延庚挹辛，
导夕阳而引秋月。殿榭台池，松筠卉木，可息可游者，
不可枚数，而独以五为计者，以五者虽出于人为，而
非人之智巧所能到，亦非人力所能存者。夫有此山
水而无此伽蓝，有此伽蓝而无此重器，不名全胜。乃
今俱得而观之，自谓深幸。故镌之贞珉，冀后来具正赏者共宝惜焉。时嘉靖庚申冬月。